เล่นหุ้นขนาดกลาง...รอหุ้นใหญ่ฟื้นตัว
โดย...บริษัทหลักทรัพย์ ไทยพาณิชย์
4 ม.ค. 2556

โดย...บริษัทหลักทรัพย์ ไทยพาณิชย์
ตลาดหุ้นทั่วโลกแกว่งตัวผันผวนมาตั้งแต่เลือกตั้งประธานาธิบดีสหรัฐ และคาดว่าสภาวะตลาดหุ้นจะปรับตัวดีขึ้นในไตรมาส 2 ปี 2556 เป็นต้นไป และมองเป้าดัชนีหุ้นตลาดหลักทรัพย์ (SET) ปลายปี 2556 ที่ 1,450 จุด โดยอิงกับสัดส่วนราคาต่อกำไรต่อหุ้น (พี/อี) ปี 2556 ระดับ 14 เท่าด้วย
ทั้งนี้ แม้ยังต้องจับตาตลาดอย่างระมัดระวังในระยะสั้น แต่ก็มองว่ามีปัจจัยบวกเฉพาะตัวหลายอย่างด้วยกันที่จะช่วยสนับสนุนให้หุ้นขนาดกลางปรับตัวเพิ่มขึ้นในสถานการณ์ที่ภาวะเศรษฐกิจมหภาคไม่มีความแน่นอนในไตรมาสแรก หุ้น Top Picks ของเราคือ เอเชีย เอวิเอชั่น (AAV), บริษัท บางจาก ปิโตรเลียม (BCP), บริษัท บีทีเอส กรุ๊ป โฮลดิ้งส์ (BTS), บริษัท โกลว์ พลังงาน (GLOW) และบริษัท สามารถคอร์ปอเรชั่น (SAMART)
มองบวกแบบระมัดระวังต่อแนวโน้มเศรษฐกิจโลกปี 2556 ขณะนี้เครื่องชี้เศรษฐกิจในสหรัฐและจีนเริ่มส่งสัญญาณมีเสถียรภาพ แม้ยังไม่ฟื้นตัว ในขณะเดียวกัน วิกฤตหนี้ในยุโรปก็อยู่ภายใต้การควบคุมหรืออย่างน้อยก็ไม่ได้ปรับตัวแย่ลงนับตั้งแต่จัดตั้งกองทุน ESM ในเดือน ก.ย. และกำลังจะมีการตั้งสหภาพธนาคารยุโรปตอนต้นปี 2556 ตลาดหุ้นทั่วโลกปรับตัวเพิ่มขึ้นเป็นส่วนใหญ่ในปีนี้ สะท้อนถึงมุมมองที่เป็นบวกมากขึ้น
ชอบหุ้นขนาดกลางมากกว่าหุ้นขนาดใหญ่ในไตรมาสแรก เราชอบหุ้นขนาดกลางที่มีปัจจัยบวกสนับสนุนมากกว่าหุ้นขนาดใหญ่ โดยใช้แนวคิดการวิเคราะห์แบบ Bottomup (เจาะลึกเป็นรายบริษัท) ซึ่งเป็นกลยุทธ์ที่ใช้ได้ผลดีในช่วง 2 ไตรมาสที่ผ่านมา หุ้น Top Picks ในไตรมาสแรกปี 2556 ได้แก่
AAV การประหยัดต้นทุนได้จำนวนมากจากการย้ายไปสนามบินดอนเมืองจะสะท้อนให้เห็นในผลประกอบการไตรมาส 4 ปี 2555 (จะคิดเป็น 50% ของประมาณการกำไรปี 2555 ของเรา) และจะเห็นผลทั้งปีในปี 2556 (คาดกำไรโต 39%) นอกจากนี้ AAV ยังเป็นหุ้นที่เรามองว่าน่าจะได้รับประโยชน์จากการเติบโตของอุตสาหกรรมท่องเที่ยวไทยด้วย
BCP คาดว่าค่าการกลั่นจะกลับคืนสู่ระดับปกติตั้งแต่ไตรมาส 4 ปี 2555 เป็นต้นไป ในขณะเดียวกันตลาดก็มีแนวโน้มที่จะให้ความสนใจมากขึ้นต่อธุรกิจโรงไฟฟ้าพลังงานแสงอาทิตย์ของ BCP (เฟส 1 กำลังการผลิต 38 เมกะวัตต์ สร้างเสร็จแล้ว และจะเริ่มทยอยเดินเครื่องกำลังการผลิต 80 เมกะวัตต์ ได้ในระยะ 2 ปีข้างหน้า)
BTS กำไรมีแนวโน้มทำจุดสูงสุดใหม่ในระยะ 2 ไตรมาสข้างหน้า นอกเหนือจากผลการดำเนินงานจากการดำเนินธุรกิจปกติจะแข็งแกร่งแล้ว กำไรพิเศษ (กำไรจากการขายที่ดินและหุ้น VGI) ก็จะช่วยสนับสนุนกำไรสุทธิให้ปรับตัวเพิ่มขึ้น นอกจากนี้บริษัทยังมีแนวโน้มจ่ายเงินปันผลพิเศษ เพราะมีงบดุลที่แข็งแกร่งด้วย
GLOW การรับรู้ส่วนแบ่งกำไรจาก GHECOOne ตลอดทั้งปีมีแนวโน้มที่จะช่วยสนับสนุนให้กำไรสุทธิของ GLOW เติบโตสูงถึง 51% ในปี 2556 และยังมี Upside เพิ่มเติมจากการขึ้นค่า Ft ด้วย (การปรับค่า Ft ขึ้นทุกๆ 1 สตางค์ จะช่วยหนุนให้กำไรของ GLOW ปรับเพิ่มขึ้นได้ 40 ล้านบาท)
SAMART มีข่าวดีหลายอย่างรออยู่ ได้แก่ การประมูลโครงการไอซีที (ไตรมาสแรก2 ปี 2556) การเข้าซื้อหุ้น บริษัท เทด้า การขยายธุรกิจสู่ธุรกิจดิจิตอลทีวี และการนำธุรกิจ Call Center เข้าจดทะเบียนในตลาดฯ ในไตรมาส 3 ปี 2556